**ZAPISNIK**

s **4. sjednice** Gradskog vijeća Grada Makarske,

održane **6. prosinca 2017.** godine

u gradskoj vijećnici

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 14 od 17 vijećnika kao i da je održavanje sjednice pravovaljano.

**Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Ivan Kotarac
6. Daniela Primorac
7. Neven Vranješ
8. Gordana Muhtić
9. Josip Paunović
10. Jagoda Martić
11. Sretan Glavičić
12. Hloverka Novak Srzić
13. Ivan Perić
14. Siniša Srzić

**Odsutni vijećnici:**

1. Tonći Bilić

2. Milan Grbavac

3. Ivan Šimić

**Ostali nazočni:**

1. Jure Brkan, gradonačelnik

2. Dražen Nemčić, zamjenik gradonačelnika

3. Joze Vranješ, zamjenik gradonačelnika

4. Lara Rakušić Ivanković, tajnica Gradskog vijeća Grada Makarske

5. Dunja Buljan, pročelnica Upravnog odjela za financije i proračun

6. Matko Lovreta, pročelnik Upravnog odjela za komunalne djelatnosti

7. Dražen Kuzmanić, v.d. pročelnika Upravnog odjela za društvene djelatnosti

8. Tonći Vuković, voditelj Odsjeka za provedbu dokumenata prostornog uređenja i

građenja

9. Tonći Batinić, viši stručni suradnik u Uredu gradonačelnika

10. Ivana Pleić, viša stručna suradnica u Uredu gradonačelnika

11. Igor Batošić, županijski vijećnik Splitsko-dalmatinske županije

12. Darko Svaguša, županijski vijećnik Splitsko-dalmatinske županije

13. Predrag Aranđelović, predstavnik srpske nacionalne manjine

14. Čedo Crljen, direktor Makarskog komunalca d.o.o. Makarska

15. Jakov Lovreta, Makarski komunalac d.o.o. Makarska

16. Šimun Borić, direktor Vodovoda d.o.o. Makrska

17. Mirko Katić, direktor Stambenog gospodarstva Makarska d.o.o.

18. Vesna Batinić, Stambeno gospodarstvo Makarska d.o.o.

**Predstavnici medija:** RMR, *Makarsko primorje* – Janja Glučina, *Makarska kronika* – Dijana Turić, Željko Kovačić, *Cropix* - Ivo Ravlić, TV *Jadran* – Studio Pašalić.

Himna „Lijepa naša domovino“

Predsjednik Gradskog vijeća Marko Ožić-Bebek je pozvao vijećnike da minutom šutnje odaju počast za preminulog generala Slobodana Praljka.

Vijećnik Sretan Glavičić se u ime Kluba vijećnika SDP-a očitovao o prijedlogu da se održi minuta šutnje za generala Slobodana Praljka kazavši kako je Republika Hrvatska jedan od osnivača Haškog suda, Hrvatski sabor donio je Ustavni zakon o suradnji s Haškim sudom i zbog toga treba presudu priznati bez obzira je li se ona njima svidjela ili ne. Kazao je kako prema čovjeku osobno osjećaju sućut, ali je važno da se zbog individualnog tragičnog čina ne zaboravi sama presuda i kontekst u kojem se taj čin dogodio. Kazao je kako se sudilo pojedincima koji su prekršili pravila ratovanja, koji su bili u drugoj državi, na neviđeno brutalan način se odnosili prema civilnom stanovništvu i prekršili sva pravila ljudskog ponašanja. Njima je politički gledano potpuno neprihvatljivo da se u gradskoj vijećnici odaje počast minutom šutnje nekome tko je pravomoćno osuđen za ratni zločin bez obzira na druge okolnosti. Gradsko vijeće se treba ponašati u skladu sa zakonom i poštivati presudu što isključuje odavanje počasti onima koji su osuđeni za najteža kaznena djela. Vijećnik je kazao kako zbog toga ne pristaju na odavanje počasti minutom šutnje i zatražio je da im se dopusti da napuste vijećnicu dok traje minuta šutnje.

Klub vijećnika SDP-a napušta gradsku vijećnicu.

Predsjednik Gradskog vijeća Marko Ožić-Bebek  je kazao kako su imali istu ovakvu situaciju kod proglašavanja generala počasnim građanima i kako su bili u pravu i sada im je dužnost da odaju počast generalu Slobodanu Praljku i preminulom bivšem vijećniku i članu poglavarstva Luki Rosi. Pozvao je da minutom šutnje odaju dužnu počast.

Održana minuta šutnje.

Klub vijećnika SDP-a se vratio u gradsku vijećnicu.

Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnica Jagoda Martić** postavlja pitanje:

1. Na prošloj sjednici Gradskog vijeća na pitanje vezano za početak rada laboratorija gradonačelnik je rekao da ima obećanje da će laboratorij početi s radom 1. 11., odnosno da ćemo tada dobiti inženjerku medicinske biokemije koja će moći sukladno pravilima struke samostalno raditi. 1. 11. je prošao, prošao je i 1. 12., po mojim saznanjima laboratorij još ne radi pa pitam ima li nekih novih saznanja vezano za početak rada laboratorija, a također me zanima do kud je stigao zahtjev za izdvajanje Doma zdravlja iz županijskog, odnosno kada će se naći na dnevnom redu Županijske skupštine?

**Gradonačelnik Grada Makarske Jure Brkan** je odgovorio na postavljeno pitanje:

1. Koliko se sjećam, nisam rekao 1. 11., nego u 11 mjesecu i to je točno. Ispričavam se što nije bilo do mene da se to i ostvari. Onaj moment u kojem jesmo sada, znači nije da laboratorij još ne radi, nego radi nažalost ovako kako radi i bez voditelja laboratorija, uzorci se uzimaju u Makarskoj, šalju na obradu u Split i onda se potom nalazi vraćaju nazad. Novi moment je u tome, malo se sve to odužilo, jer kako da vam kažem, pregovarali smo i konačno mogu vam reći da je Županija, tj. županijsko vodstvo, pročelnik odjela gospodin Tomislav Đonlić i dožupan Luka Brčić su konačno napravili usmeni dogovor sa novom magistrom biokemije. Dali su joj mogu slobodno reći neke nadstandarde u zapošljavanju u radnom odnosu, a Grad Makarska joj je garantirao pismeno da joj obezbjeđuje u slučaju nevremena ili sve većeg obuhvata posla smještaj u gradu Makarskoj. Očekujemo da će ugovor o radu sa novom magistricom biokemije, budućom voditeljicom laboratorija u Makarskoj biti potpisan naredni tjedan. Ovo ne radim ja osobno tako da vam ne mogu to sada ni s 1.000.000 % garantirati. Usmeni dogovor je potvrđen, ostaje samo da gospođa to ispoštuje i da potpiše idući tjedan ugovor. Ako to tome bude, tako mi bi već u 12., sada prosincu mjesecu trebali imat i voditelja laboratorija i radi kako je radio i prije ovih svih komplikacija koje su nam se desile. Osjetljiva je bila stvar, pregovaranje i sve ostalo. Shvatite me ja to nisam vodio, ja sam samo, garantiram ono što sam od prvog dana obećava. Ispričavam se svim našim građanima iako nisam ni kriv ni dužan za ovo, ali ja znam da su naši građani najpozvaniji da imaju punu zdravstvenu skrb. Ja im se zbog svega ispričavam, vjerujem da ćemo sada dobiti jedan ipak malo bolji nivo zdravstvene skrbi nego što smo imali do sada.

**Vijećnica Jagoda Martić** je nadopunila pitanja:

1. Najprije odmah da pojasnim moje pitanje nije bilo prema vama usmjereno u negativnom kontekstu jer svi smo prošli to. Svi smo bili u mogućnosti obnašanja vlasti i znamo kako to funkcionira i na koji način Županija ostvaruje svoja obećanja. Ne znam da li je u koliziji ovo što ste sad rekli i podatak da je 1. 12. Dom zdravlja raspisao natječaj za tri radna mjesta za Dom zdravlja Makarska. Znači za biokemičara, pedijatra i rendgenologa. Da se odmah razumijemo, sva ta 3 mjesta su nasušna potreba Makarskoj jer ne znam koliko znate problem je i sa rendgenom jer na rendgenu se dnevno može obavit samo 20 snimaka, a više od toga nema tko očitati tako da je nekidan bila zaista situacija i sa nekakvim lomovima i sa djecom i to je maltene došlo do vrlo nezgodne situacije prema osobi koja tamo radi. Tako da su sva ova tri mjesta zaista nasušna potreba. E sad opet kažem, nekako povlačim sumnju da li je to u koliziji s ovim obećanjem koje imamo. Vjerujte i vi kao što vjerujemo i mi onome što su rekli jer dok se to ne realizira ne možemo znati da li je prava istina ili ne. Ali još jedanput ponavljam moje pitanje nije bilo u tom smislu da ste vi za bilo što krivi jer znamo, svi smo prošli, svi smo vršili pritiske, svi smo hodočastili do Splita pa i do Zagreba, ali se puno dalje nismo makli. Još jedno ovo pitanje vezano za.

**Gradonačelnik Grada Makarske Jure Brkan** je odgovorio na nadopunu pitanja:

1. Upravo tako ostao sam vam dužan. Nije u koliziji nikakvoj, dapače to je u cilju povećanja zdravstvenog standarda u gradu Makarskoj. Što se tiče uvrštavanja u sami dnevni red Županijske skupštine, Županijska skupština je sazvana za datum 11. prosinca. Objašnjenje zašto nije uvršten zahtjev Grada Makarske, kojega smo uputili neposredno nakon prošle sjednice Gradskog vijeća da je zbog sveobuhvatnosti dnevnog reda koji ima 46 točaka i da ćemo morati pričekati sjednicu u prvom mjesecu. Ja sam iskreno očekivao da će biti, ali mogu razumit pošto je stvarno sveobuhvatan dnevni red, mogu razumit i zbog tehničke prirode da nisu bili u mogućnosti to napravit. To je ono kakvo objašnjenje sam ja dobio.

**Predsjednik Gradskog vijeća Grada Makarske Marko Ožić-Bebek** je nadopunio odgovor na pitanje:

1. Evo, dobili ste odgovor. Ja ću samo dodati to da više nije u rukama čak ni Županije, ni Grada jer i Županija i Grad su svoje obveze prema djelatnici ispoštovali. Znači samo postoji mogućnost da ona eventualno odustane, ali kako mi znamo nije takva njezina želja i intencija tako da bi do Božića mogli i imati kompletiran laboratorij u Makarskoj. 46 točaka dnevnog reda to znaju naši županijski vijećnici, vjerojatno će na sljedećoj Županijskoj skupštini doći i naša točka na dnevni red.

**Vijećnik Sretan Glavičić** postavlja pitanja:

1. Objavljena je javna prodaja dionica Hotela Makarska d.d. od strane Republike Hrvatske. Pored iznimne hitnosti i tajnovitosti postupka naročito kod kriterija za plan poslovanja, ulaganja i razvoja firme, zaštite stečenih prava radnika iz kolektivnog ugovora koji su usput rečeno izgradili Hotele Makarska kao uspješni hotelijerski brend. Posebno treba spomenuti izrazito nisku početnu cijenu s obzirom na vrijednost zemljišta, kategorizaciju hotela i poslovnih rezultata koji Hoteli Makarska postižu. U temeljni kapital Hotela Makarska unijeto je i cirka 30.000 metara kvadratnih zemljišta ispod i oko zgrade hotela Rivijera bez bilo kakvog pravnog akta za korištenje tog zemljišta od strane bivše Skupštine Općine Makarska koje je i danas prema vlasničkom listu i pravomoćnim sudskim presudama u vlasništvu Grada Makarske. Moje pitanje je kako i na koji način će ova HDZ-ova gradska vlast zaštititi zemljište u vlasništvu Grada i njegovih građana prilikom prodaje paketa dionica većinskog vlasnika Republike Hrvatske? Da li ste od Vlade Republike Hrvatske i CERP-a zatražili dionice kao obeštećenje za zemljište u vlasništvu građana ovoga grada i ako ste zatražili rezervirane dionice za obeštećenje onda nam kažite kada i u kojem postupku?
2. Odnosi se na vrtić u Velikom Brdu. Ovdje smo dobili na prethodnoj sjednici obećanje da će se vrtić u Velikom Brdu otvoriti u listopadu, onda u studenome. Evo sada je prosinac to se nije desilo, pa da nas informirate bez obzira na probleme koje ste zatekli, ja znam da će kolega dogradonačelnik reći da su bili silni problemi. U kojoj je to fazi?
3. Na zadnjoj sjednici sam vam postavio pitanje koje ste obećali da ćete do ove sjednice mi dat u pisanom obliku. Nažalost, moram konstatirati da to niste napravili.

**Gradonačelnik Grada Makarske Jure Brkan** je odgovorio na postavljeno pitanje:

1. Što se tiče prodaje dionica Hotela, u pravu ste Grad Makarska ima dosta neriješenih situacija sa poduzećem Hoteli Makarska. Između ostalog je i ta odnedavno pravomoćna presuda po kojoj je Grad Makarska vlasnik zemljišta hotela Rivijera od 28.000 kvadrata. Imamo mi sudskih sporova sa Hotelima Makarska, nažalost ti sudski sporovi sa Hotelima Makarska nama su jedino donijeli štetu od 2.600.000,00 kuna na koliko nam je odvjetnik Dan Marinović fakturirao svoje odvjetničke usluge po tome sporu, a ukupna vrijednost spora je 10.000.000,00 kuna. Do sada smo već platili 2.600.000,00 kuna po tome sporu. Mi itekako brinemo o vlasništvu Grada Makarske i zatražili smo od države konkretno vrijednost zemljišta hotela Rivijera da nam se da u dionicama. Također ponudili smo da nam daju prijedlog nagodbe za okončanje sporova koje ima Grad Makarska sa Hotelima Makarska. To pismo smo uputili ravnatelju CERP-a gospodinu Mirku Volareviću kao i Goranu Mariću u Ministarstvu državne imovine. Od njih očekujemo odgovor, pozitivan, negativan, ne znam samo jedno znam da mi nećemo odustati od našega vlasništva, nećemo dozvoliti da Grad Makarska bude oštećen u ovoj prodaji dionica Hotela Makarska. Nadalje što se tiče radnika i radničkih prava u poduzeću Hoteli Makarska ja sam duboko uvjeren da bilo koji, ako se desi privatizacija ako neki investitor kupi Hotele Makarska, da će znati cijeniti i poštovati radnike Hotela Makarska. Jedno kratko vrijeme bio sam predsjednik Nadzornog odbora Hotela Makarska. Upoznao sam te ljude što iz posla, što sa te funkcije i mogu reći da se možemo pohvaliti, ja mislim sa takvim turističkim ugostiteljskim kadrom koji posluje u Hotelima Makarska da rijetko tko na Jadranu ima- radnici izuzetne vrijednosti. Znamo da se u hotelijerstvu radnik traži svijećom, a kvalitetne gotovo je nemoguće i naći. Tako da vjerujem ako dođe do konačne privatizacije hotela, ozbiljan investitor ako preuzme kuću, taj će znati cijeniti te radnike i adekvatno ih platiti, a vjerujem da će znati i unaprijediti poslovanje. Što se tiče vrtića u Velikom Brdu gospodin Vranješ, ispričat će vam o svim problemima koje smo našli i koji i dalje traju, a molio bih predstojnicu Ureda da vezano za vaše pitanje da prije toga pojašnjenje zbog čega, ja se ispričavam, niste dobili odgovor, stvarno dužni ste, naša je greška, ona će vam dati odgovor.

**Predstojnica Ureda gradonačelnika Grada Makarske** **Lara Rakušić Ivanković** je odgovorila na postavljeno pitanje:

1. Greška je Ureda s obzirom da smo neispravnu snimku dobili i kako vidite zapisnik kasni, došao je tek danas na klupe i zbog toga svim vijećnicima koji su prošli put imali pitanja i zatražili odgovor u bilo kojem obliku bit će dostavljen materijal do sljedeće sjednice. Zbog toga je zapisnik kasnio i ja se ispričavam.

**Vijećnik Sretan Glavičić** je nadopunio pitanja:

1. Nema problema, ja prihvaćam vašu ispriku i molio bih u najkraćem roku da nam to dostavite. Što se tiče Hotela Makarska da to je točno što dragi gradonačelniče ste vi rekli u pogledu poslovanja i kvalitete ljudskih resursa koji su tu u firmi, međutim pored svega toga, to ćemo vidit šta će se desit. Međutim ono na što mi možemo utjecati je zaštita javnog interesa naših građana i vlasništvo Grada Makarske. Prema tome ne možemo dozvolit da se nešto proda ako mi nismo definirali naša prava prema onome što prema valjanoj presudi možemo ostvarit. Zato apeliram na vas i vašu ekipu da ne puštate to jer to je bogatstvo jedno od rijetkih koje imamo.

**Gradonačelnik Grada Makarske Jure Brkan** je odgovorio na nadopunu pitanja:

1. Poštovani vijećniče, ja se s time slažem naše je zemljište, mi možemo sutra i ogradu staviti na njega i to neće otići iz vlasništva Grada Makarske. Ako bude prilika da prodamo po najvećoj mogućoj cijeni kroz dionice, ja isto držim da je i tu prilika Gradu Makarska da dobije pravičnu naknadu za to. Idemo u tome cilju, očekujemo odgovor od CERP-a. Ja mislim da bi to bilo najelegantnije rješenje sada kad se postiže najveća tržišna moguća vrijednost dionice. Vi znate da su nama ta sredstva rezervirana u vidu dionica, da postignemo najbolju moguću cijenu, u tom smislu idemo.

**Zamjenik gradonačelnika Grada Makarske Joze Vranješ** je odgovorio na postavljeno pitanje:

1. Da ne dužim s ovom pričom oko vrtića jer upravo vi najbolje znate, odnosno trebali bi znat što se događalo s vrtićem u Velikom Brdu. Samo ću kratke okosnice za taj cijeli projekt, dakle 500.000,00 kuna je bivša gradska vlast uložila u taj vrtić, odnosno izvela je građevinskih radova, a nije platila ni kune za te građevinske radove. Dakle zatvorili smo tu financijsku konstrukciju. Nakon toga smo trebali ishodovat sve potrebne akte za gradnju kao da radimo novi objekat da bi uopće od nadležnog ministarstva ta zgrada, odnosno objekt mogao dobit dozvolu kao zgrada vrtićke namjene. Građevinska dozvola izdata je 10. studenog 2017. godine sa klauzulom pravomoćnosti 25. studenog. Poučeni vašim iskustvom, a i s obzirom da smo mi legalisti nismo htjeli nikakve radove raditi na vrtiću prije negoli dobijemo građevinsku dozvolu jer se radi o radovima na uređenju okoliša i izgradnji nadstrešnice na samom vrtiću. Dakle ti radovi su u tijeku, radi se o radovima ukupne vrijednosti cca 70.000,00 kuna. Osigurali smo sredstva za nabavu namještaja i didaktičke opreme u vrtiću u vrijednosti od cca 150.000,00 kuna. Dakle ukupno ulaganje u vrtić sa PDV-om bit će cca 900.000,00 kuna. Pitate kada će se otvoriti vrtić? Bilo bi mi jako drago da ste bili aktivni u bivšem sazivu Gradskog vijeća pa da ste se onda zapitali kod proračuna na koji način ćete isfinancirati sam vrtić i njegov rad. Dakle u proračunu za 2018. godinu predvidit će se sredstva za rad toga vrtića, a sve potrebne dozvole ćemo dobiti do kraja ovoga mjeseca i sljedeću godinu ćemo kreniti u rad sa vrtićem. Znači sa svim potrebnim dokumentima tako da, gledajte kad ishodujete dokumentaciju za jednu zgradu kao da radite novu zgradu to zahtijeva određeno vrijeme, tome se treba pristupiti stručno i kvalitetno kao što smo i napravili. Istina je to što ste rekli da smo rekli da će to bit nešto prije, ali ja mislim da sad mjesec dana prije ili poslije nije toliko ni bitno. Znam da je roditeljima koji imaju djecu svaki dan doslovno bitan, ali ako gledamo na projekt koji će živit u ovome gradu 30 godina onda tih misec dana ili više, onda tih 30 dana ili mjesec, mjesec i po, koliko smo imali omaške u procjeni da to nije nešto strašno. Bitno je da dobijemo vrtić koji će imati sve potrebne dokumente i koji će imati kontinuiran i siguran rad dugo vrijeme, jer od Velikog Brda želimo napraviti bolje misto za život naših građana.

**Vijećnik Sretan Glavičić** je nadopunio pitanja:

1. Zahvaljivam se na iscrpnom odgovoru. Međutim svi vaši dosadašnji istupi počinju i završavaju sa zateknutim stanjem i problemima koje ste zatekli. Niste vi izabrani od ovog naroda da plačete, vi ste izabrani da rješavate probleme. Prema tome ako ste ovdje javno rekli da će to bit u to vrijeme onda trebate reći je tako je, nismo uspjeli, nismo bili sposobni to riješiti, borimo se sa problemima itd. prema tome i vaša i gradonačelnikova svaka diskusija počinje ili sa visinom odvjetničkih usluga ili sa zateknutim problemima. Vi tu sjedite već 4-5 mjeseci, otvorili ste 2 objekta u gradu, to je poslovna zgrada na sportskom centru i u staroj školi ovu dvoranu. Sve ste to zatekli u 99 % uređeno i gotovo. Prema tome pustite više tu priču šta smo prije, šta je ovo kako je ono, trebate raditi svoj posao najkvalitetnije što možete i nemojte obećavat nešto što ne možete izvršit na vrijeme.

**Predsjednik Gradskog vijeća Grada Makarske Marko Ožić-Bebek** je odgovorio na pitanje:

1. Zašto niste zaključili sporazum s Hotelima Makarska pa bi mi imali puno manje problema, 5.000.000,00 kuna tadašnji direktor Bepo Srzić je imao rezerviranih za zemlju ispod hotela Meteor. S vaše strane nije bilo dobre volje i izgubili smo tih 5.000.000,00 kuna i onda se uspijete ovako, neću kazat, arogantno ponašati, a ostavili ste toliko problema.

**Vijećnica Gordana Muhtić** postavlja pitanja:

1. Vezano za rad odbora koji su u nadležnosti Gradskog vijeća, odnosno odbora koji služe kao pomoć radu Gradskog vijeća. Već smo na prošloj sjednici Gradskog vijeća nekoliko odbora imenovali. Međutim već je ranije imenovan odlukom gradonačelnika novi saziv Odbora za suzbijanje bolesti ovisnosti, Vijeće za prevenciju Grada Makarske, Socijalno vijeće te Povjerenstvo za osobe s invaliditetom. Pošto je prošlo evo 6 mjeseci od početka rada ovog saziva Gradskog vijeća, a i ti odbori su imenovani davno mene zanima, obzirom da su tu i pročelnici, da ako je moguće da mi odgovorite koji odbori su do sada imali sjednice, te koliko je sjednica do sada bilo? Osobito me zanimaju ova četiri odbora koja su imenovana još u Glasniku br. 13 iz 2017. godine, u srpnju 2017.g., Povjerenstvo za osobe s invaliditetom, Socijalno vijeće, Povjerenstvo za suzbijanje bolesti ovisnosti, Vijeće za prevenciju su imenovani još u srpnju pa me zanima tko je do sada od odbora imao sastanke i eventualno neke odluke, ali prije svega me zanima ovaj brojčani, dakle da li su uopće bile konstituirajuće sjednice?
2. Vezano za rad *Makarskog primorja*. Imali smo onu točku sjednice Gradskog vijeća gdje smo izmijenili Statut. Zanima me u kojem svojstvu su sada zaposlenici *Makarskog primorja*? Da li se uredno vrše, da li uredno primaju plaće, da li se uredno isplaćuju honorari, odnosno na koji način se uopće formalno?

*Sveti Nikola nakratko prekida sjednicu.*

3. Donošenje Strategije Grada Makarske. O tom pitanju sam već, ja mislim jedno zadnjih

8 mjeseci govorila. Negdje prije početka ljeta projekt je bio značajno dogurao, već su

bile održane fokus grupe, radilo se na prikupljanju ideja. Nakon što je prethodni akt već postao možemo praktički reći već zastario, trebali smo donijeti novu strategiju razvoja Grada Makarske. Na tom projektu kao što sam rekla vrlo dobro smo dogurali, međutim činjenica da zadnjih 6 mjeseci nemamo detaljnijih informacija što se događa s tim. To inače baš nije osobito aktualna tema i nije atraktivna tema zato što vrlo čudno zvuči raspravljati o nečemu što će se dogoditi za 5 ili 10 ili 15 godina, no mislim da je upravo na nama da o tome više kažemo. Mi smo npr. u prethodne 4 godine strategijski imali plan razvoja zapuštene društvene infrastrukture i to smo dijelom ostvarili. Evo vidimo i otvaranjem stare upravne zgrade i otvaranjem Art caffea pa i vrtića u Velikom Brdu to su sve primjeri znači starih zapuštenih objekata koji su sada dobili novu funkciju. Zanima me dakle što se događa sa Strategijom, u kojoj je fazi?

**Gradonačelnik Grada Makarske Jure Brkan** odgovara na postavljena pitanja:

1. Što se tiče rada odbora kako Gradskog vijeća, tako ovih koje imenuje gradonačelnik

ovako kako ste ih nabrojali evo koliko vidim nisam član niti jednog od tih odbora pa bih vas molio za mogućnost da vam pismeno dostavim odgovor na to pitanje. Znam da neki jesu, koji nisu da vam ne bih slučajno falio u odgovoru pa ispravljao, molim za mogućnost da vam to dostavim u pisanom obliku.

2. Što se tiče *Makarskog primorja* u istom statusu kao što je bio i dosad. Od Nove godine

će počet radit u novom statusu. Pripremam materijale za to, radnici, mislim zaposlenici *Makarskog primorja* funkcioniraju kako su funkcionirali, vidili ste da i portal funkcionira. Jedna stvar koju nismo mogli lako riješiti. Nismo još, riješit ćemo od Nove godine. Da smo mogli lako riješiti, mogli ste i vi jer taj nalaz revizije datira još od 2015. godine. To ste i vi upoznati dobro s tim. Od Nove godine u novom formatu pod drugim, recimo tako u drugoj ustanovi. Tako će bit formalno-pravno riješeno i oni će biti mirni i sigurni i on će dalje funkcionirat.

3. Što se tiče trećeg pitanja StrategijeGrada Makarske da jedan apstraktan pojam, toliko

apstraktan da ga vi 4 godine niste donijeli. Ali ono što ja znam provedbu Strategije je vodila Makarska razvojna agencija. Na jednom od zadnjih sastanaka sa voditeljicom Makarske razvojne agencije gdje je ona mene informirala o stanju Strategije dobili smo prvu, kako da kažem, draft te Strategije. Evo baš tražim u knjigi, ne mogu točno naći datum, ali unazad nekih 20-ak do mjesec dana smo imali taj sastanak na tu temu. Potrebno bi bilo sad ponovno sazivat fokus grupe da se dorade, tako mi je rečeno, neke okolnosti implementirane u Strategiji i ja sam zamolio voditeljicu razvojne agencije da to ostavimo iza Nove godine. Eto to vam je što se tiče Strategije, ona je pokrenuta, ona je nešto i koštala i sve, ne bi bilo dobro da to sad propadne i gledat ćemo da to završimo u dogledno vrijeme.

**Vijećnica Gordana Muhtić** je nadopunila pitanja:

1. Prvo što se tiče odbora mogu prihvatiti da mi odgovorite u pismenom obliku, ali prema

nekim mojim saznanjima pojedina povjerenstva nisu još niti sazvana. Neću ni ja ulaziti pojedinačno u detalje da ne bih sad ovdje izazvala nekakvu buru. Primjećujem da imate defenzivno-ofenzivnu strategiju danas. Dakle ili se ispričavate ili nas okrivljavate za neke stvari, ali dobro vaš slobodan izbor, valjda svaki trener ima izabrat pravo na taktiku.

2. Što se tiče *Makarskog primorja* smatram da kad smo već izmijenili Statut i kad je

bilo osobito žurno i hitno da se na taj način postupi, onda da je trebalo i sve ostalo odraditi. Ako sam vas dobro shvatila ići ćete u osnivanje nove tvrtke, dakle još niste 100 % sigurni u koji modalitet. Nadam se da ćemo to na vrijeme dobiti informaciju.

3. Što se tiče Strategije razvoja Grada Makarske procedura je započela na vrijeme kada je

za to se pojavila potreba i kada je dotadašnja strateška dokumentacija postala zastarjela. Moram napomenuti ipak u svakom slučaju da projekti koje je radila Makarska razvojna agencija bilo da je riječ o projektu Kotišine, bilo da je riječ o svim drugim projektima su do sada bili izrazito uspješni i mislim da je u tom slučaju jedino mjesto gdje ne bi trebali imati zamjerke i njih optuživati za bilo kakve probleme ili zaostatke. Mislim da je to jedna od tema koje ne bi trebali načimati i osobito ne na ovaj način gdje nema mogućnosti da se ravnateljica brani.

**Predsjednik Gradskog vijeća Grada Makarske Marko Ožić-Bebek** je odgovorio na nadopunu pitanja:

Pošto ću dati mogućnost odgovora gradonačelniku prvo ću vam objasnit zašto ga

mogu dati jer ovdje stoji u Poslovniku. Odgovor na pojedino postavljeno pitanje u pravilu traju 3 minute, ako je to zbog složenosti pitanja potrebno, odgovor može trajat do 5 minuta. Nakon primljenog odgovora vijećnik može na sjednici Gradskog vijeća iznijeti mišljenje o odgovoru i postaviti dopunsko pitanje. Iznošenje mišljenja i dopunskog pitanja ne može trajati duže od 2 minute. Nakon primljenog odgovora vijećnik može na sjednici Gradskog vijeća umjesto da postupi po stavku 5. ovog članka iznijeti mišljenje, znači nakon primljenog odgovora na dopunsko pitanje, što ćete dobiti sada, a digli ste se na zadnje noge, imate samo ofenzivnu taktiku, bilo bi malo i vrijeme da pospete se i pepelom, iznijeti mišljenje o odgovoru i zatražiti dostavu pisanog odgovora. Pisani odgovor daje se najkasnije na sljedećoj sjednici. Dakle ima pravo se ako vi postavite dopunsko pitanje, predstavnici Grada imaju pravo odgovoriti.

**Gradonačelnik Grada Makarske Jure Brkan** odgovara na nadopunu pitanja:

1. Evo na dopunsko pitanje zašto su moji odgovori defenzivno-ofenzivni, kakva pitanja

takvi i odgovori.

2. Što se tiče *Makarskog primorja* nismo mi žurno usvojili Statut, mi smo ga stavili u

redovnu proceduru, a već 2016. čini mi se u svibnju mjesecu je upućeno na Gradsko vijeće. Ako je žurno to što vi niste ga godinu i po dana ga uvrstili na dnevni red, a mi ga uvrstili, a onda dobro.

3. Što se tiče Strategije, reka sam i samo konstatira situaciju u kojoj je prema izvješću

koje sam dobio od ravnateljice i također sam rekao pošto su već neke stavke tu plaćene mi ćemo stvarno donit tu **S**trategiju. Četiri godine je bilo dovoljno vremena neka se kiseli još koji mjesec, pa ćemo je donijeti kako valja.

**Vijećnica Marija Lelas** postavlja pitanje:

1. Evo sada nam je bio Sv. Nikola, ovih dana razveseljava našu dječicu, a evo i nas, da nam kažete kratko što ima sa božićnicom i što je to u planu za ovu godinu našim građanima?

**Gradonačelnik Grada Makarske Jure Brkan** je odgovorio na postavljeno pitanje:

1. Što se tiče božićnice umirovljenicima kao i dosadašnjih godina, kao što je bivša vlast davala, nije sve tako crno. Ovi sadašnji gradski dužnosnici nastavljaju tu dobru pozitivnu praksu, sredstva smo imali osigurana u proračunu. Dijelimo poklon bonove našim umirovljenicima, oni su u iznosu 200,00 kuna na osnovu proračunske stavke koju smo imali namijenjenu za tu svrhu. Dijelit će se u prostorijama Udruge umirovljenika na Marineti. Poklon- bonovi će biti od poduzeća Apfel koji je izabran na javnom natječaju. Znači kroz 2 dana će se znati kada počinje podjela. Podjela će trajati i duže do iza Božića kako sam razumio i ona se odnosi na isplatu pomoći umirovljenicima s prebivalištem na području grada Makarske u visini od 200,00 kuna jednokratno za umirovljenika čiji ukupni mjesečni iznos svih mirovina ne prelazi 3.500,00 kuna. Nastavljamo praksu kako je bila i dosad.

**Vijećnik Ivan Kotarac** postavlja pitanje:

1. Zbog čega Grad Makarska i Turistička zajednica financiraju klizalište ako se naplaćuju karte za naše građane?

**Gradonačelnik Grada Makarske Jure Brkan** je odgovorio na pitanje:

1. Klizalište ove godine nešto košta, puno više nego dok je bila prošla vlast kada ga nije

bilo. Ono što vam mogu reći zbog čega Grad i Turistička zajednica sufinancira to

klizalište, koliko vidim na veliku radost naše djece, je to što živimo u prelijepoj Dalmaciji, da skratim priču. Da je ovo klizalište na kontinentu, tada mi ne bi imali što sufinancirat, međutim zbog vremenskih okolnosti, naše temperature zraka, kiše, juga i svega ostaloga mi smo morali sudjelovat u sufinanciranju toga klizališta sa šatorom kojim je natkrit jer bez njega jednostavno ne bi bilo mogućnosti držat klizalište u toliko dugom periodu negdi na javnom prostoru u Makarskoj. Ako se sjetite negdi prije par godina se desio debakl u Splitu da bi se klizalište otopilo nakon 7-8 dana i bilo je zatvoreno tako da financiranje toga klizališta je u tom dijelu, također u drugim gradovima npr. škola klizanja nije besplatna kao što je kod nas, također i cijene najma klizaljki, koliko je meni poznato, su dosta skuplje. Zbog toga je u biti prvenstveno, razumite, zbog šatora jer bez šatora ne bi bilo ni klizališta.

**Vijećnica Daniela Primorac** postavlja pitanje:

1. U kojoj je fazi izmještanje cijevi oborinske i fekalne kanalizacije sa sporne čestice zemlje na pomoćnom nogometnom igralištu Gradskog sportskog centra?

**Zamjenik gradonačelnika Grada Makarske Joze Vranješ** je odgovorio na postavljeno pitanje:

1. Grad Makarska ima privremenu sudsku mjeru u kojoj je sud odredio zabranu korištenja provoda, odnosno mreže odvodnje fekalne i oborinske kanalizacije. Grad Makarska potpuno poštiva tu privremenu zabranu, odnosno sudsku mjeru i trenutno se na Gradskom sportskom centru, odnosno u dvorani koriste mobilni sanitarni čvorovi jer je to bilo jedino rješenje, da na taj način ispoštujemo tu privremenu sudsku mjeru. Bez obzira na ovo što je govorio gospodin Sretan Glavičić pa kaže da uvijek spomenemo prošlu vlast, ja je opet moram spomenuti, znam da je se teško pomiriti sa tim činjenicama, ali veličina je u tome kad priznate i svoje greške i propuste. Pa tako bivša gradska vlast imala je tu privremenu sudsku mjeru prije godinu i pol dana i nije je poštivala, odnosno nije napravila ništa po tom pitanju pa čak niti naručila mobilne sanitarne čvorove i Grad Makarska je iz svog Proračuna, odnosno građani ovog grada su platili 50.000,00 kuna tada zbog nepoštivanja te mjere. Međutim odmah smo pristupili pronalaženju drugog tehničkog rješenja i našli smo ga, a to je da izmjestimo tu mrežu preko čestica koje nisu sporne i koje su vlasništvo Grada Makarske. Izdata je građevinska dozvola za taj projekt i ona je sa klauzulom pravomoćnosti 2. 12. 2017. godine, dakle prije 4 dana. Odmah po izdavanju građevinske dozvole spremili smo svu dokumentaciju i danas će biti objavljen postupak javne nabave. Radovi će koštat 356.000,00 kuna, tako su projektanti procijenili sa PDV-om. Sredstva za te radove bit će osigurana u proračunu 2018. godine i ono što smo sigurni to je da ćemo poslije Nove godine krenuti u te radove po završetku procesa javne nabave koji će se završiti kroz sljedećih, dakle ako ide danas nakon tjedan dana jer će to bit bagatelna nabava, ono laički rečeno bagatelna nabava, tako da ćemo onda obezbijedit sredstva u proračunu i tek tada potpisati ugovor o izvođenju radova kad osiguramo ta sredstva.

**Vijećnica Hloverka Novak Srzić** postavlja pitanje:

1. Ja bih htjela kao gradska vijećnica ne postavit pitanje, nego uputit jedan zahtjev gradonačelniku. Ja sam kao gradska vijećnica čula da gradska poduzeća imaju menadžerske ugovore i anekse ugovora. S obzirom da ta gradska poduzeća funkcioniraju mimo onih klasičnih tržišnih uvjeta jer su subvencionirana dijelom od javnog novca naših građana pa je onda ta menadžerska uloga potpuno drukčija nego što je to u drugim korporacijama koje djeluju potpuno tržišno, tražila bi da nam dostavite sve te menadžerske ugovore zajedno sa aneksima ne samo meni nego svim gradskim vijećnicima da imamo uvida u te ugovore. Predlažem da, osam dana je dovoljan rok da nam to dostavite.

**Predsjednik Gradskog vijeća Grada Makarske Marko Ožić-Bebek** je odgovorio na postavljeno pitanje:

1. Evo ja se pridružujem vašem zahtjevu i mislim da bi mi vijećnici trebali imat

informacije o takvim ugovorima jer su to sve poduzeća koja su u vlasništvu Grada Makarske, a mi smo ti koji predstavljamo naše građane i naši građani bi morali imati informaciju o tome. Mislim da nijedan ugovor mi u našem mandatu, nikad nismo imali ugovore koji su bili na taj način sastavljeni i da su bili menadžerski i da su bili zaštićeni poslovnom tajnom. Mislim da netko tko se bavi javnim poslom ne bi trebao imat takav ugovor i jedanput smo već to zatražili i ja se isto, gradonačelniče molim da što prije našim vijećnicima dostavite sve ugovore gradskih poduzeća koji su takvog tipa.

**Gradonačelnik Grada Makarske Jure Brkan** je odgovorio na postavljeno pitanje:

1. Ja znam za 3 menadžerska ugovora u javnim poduzećima koja su u vlasništvu Grada Makarske. To je u djelomičnom vlasništvu Grada Makarske poduzeće Vodovod, u 100 % vlasništvu Grada Makarske poduzeće Komunalac i u 100 % vlasništvu Grada Makarske poduzeće Stambeno gospodarstvo Makarska. Da ne mislite da ja krijem ili ne želim vam dati te ugovore moram napomenuti da je na svakom od njih oznaka tajnosti. Tako vas molim osam dana ja mislim da je dovoljan rok, ali ja isto moram provjerit sa svojom pravnom službom da ne bi slučajno zbog toga ja odgovara. Samo vas molim evo ne mogu vam ih sada dati, ali ajde osam dana O.K. Moram provjerit da li vam smijem dostavit te ugovore.

**Vijećnica Hloverka Novak Srzić** je nadopunila pitanje:

1. Ja mislim da sva javna poduzeća i javne ustanove moraju djelovat u skladu sa

Zakonom o pristupu informacijama, prema tome mislim da je ta klauzula o tajnosti potpuno promašena i da ona mora biti na uvidu našoj javnosti.

**Vijećnik Ivan Perić** postavlja pitanje:

1. Što se događa konkretno sa Školskim odborom u Glazbenoj školi u Makarskoj?

**Gradonačelnik Grada Makarske Jure Brkan** je odgovorio na postavljeno pitanje:

1. Školski odbor Glazbene škole Makarska, imenovali smo članove toga Školskog odbora također u srpnju čini mi se, međutim njima je istekao mandat u studenom, početkom studenog, govorim sad ne znam točno datume napamet. Nažalost, moj propust, nisam još imenovao druge članove Školskog odbora kojima je istekao mandat. Ispričavam se, tehnička stvar, propust. Koliko znam Glazbena škola funkcionira uredno, međutim malo me više brine informacije koje sam dobio od tog Školskog odbora da nažalost ove godine 30 učenika nije upisano u Glazbenu školu. Razlog zbog čega nisam dobio, tako da ću vidit da ljudi koji budu u tom Školskom odboru pripaze zbog čega se učenici ako se već javljaju, ako interesa ima, ako naša Glazbena škola radi dobro, zbog čega nema mjesta za učenike u Glazbenoj školi u Makarskoj. Ja iskreno ispričavam se, ljudi koji budu imenovani u Školski odbor bit će kvalitetni ljudi od struke, ljudi koji znaju svoj posao. Moj propust, ne nebriga, ali čisto neke informacije koje su došle do mene traže od mene bolje i kvalitetnije rješenje.

**Vijećnik Siniša Srzić** postavlja pitanja:

1. Napisao sam cijeli tekst kako bih upoznao i vas i medije i makarsku javnost jer vidim

da o tome nitko danas ništa nije spomenio. Naime radi se o makarskom sudu. Ministarstvo pravosuđa Republike Hrvatske donijelo je nacrt prijedloga Zakona o područjima i sjedištima sudova u kojima je u članku 2. stavak 1. odredio nadležnost Županijskog suda u Splitu te je navedeno da je isti nadležan za područje Općinskog suda u Splitu 1 i Općinskog suda u Splitu 2. Općinski sud u Splitu 2 bio bi nadležan za područje općine, molit ću vas da poslušate, dakle u Splitu nadležnost općine Baška Voda, Brela, Cista Provo, Dicmo, Dugi Rat, Dugopolje, Gradac, Klis, Lećevica, Lokvičići, Lovreć, Marina, Muć, Okrug, Otok, Podbablje, Podgora, Podstrana, Prgomet, Primorski Dolac, Proložac, Runovići, Seget, Šestanovac, Tučepi, Zagvozd, Zmijavci i Zadvarje te gradovi Imotski, Kaštela, Makarska, Omiš, Sinj, Trilj i Vrlika. Takvom formulacijom određivanje Općinskog suda u Splitu upućuje se na zaključak da se svi postojeći općinski sudovi, bili kao samostalni sudovi, bili kao stalne službe jedinstvenog Općinskog suda u Splitu, fizički premještaju u sjedište suda u Splitu. Ako imamo u vidu da se prekršajni sudovi kao specijalizirani sudovi ukidaju u svojoj samostalnosti i uklapaju se u općinske sudove te postaju odjeli općinskih sudova, proizlazi da u gradu Makarskoj će prestati postojati sudovi. Prestati postojati sudovi u gradu Makarskoj kao državna tijela vlasti koji zadovoljavaju potrebe naših građana sukladno njihovim stvarnim nadležnostima. Time grad Makarska pored svih ostalih atributa grada koje je do sada izgubio npr. Dom zdravlja, laboratorij, kino i sve drugo šta nas je kao grad obilježavalo gubi sudove čije sjedište se prebacuje u Split. Time se ugrožavaju egzistencije određenog broja naših građana koji su vezani uz poslovanje suda, odvjetnici i njihove obitelji, samo ću vam reći u gradu Makarskoj ima 25 plus zaposlenici u sudovima. Znači grad Makarska natalitetom sigurno će u tom vremenu za nepunu godinu dana izgubit najmanje 100 stanovnika, a to su većinom mladi ljudi, a našim građanima se doslovno otežava, a svim drugim građanima počevši od mene i od sviju nas, otežava se, doslovno otežava i izričito poskupljuje mogućnost pristupa sudovima i time bitno ograničava njihovo ustavno i zakonsko pravo na pristup suda za zadovoljavanje njihovih potreba. Naime naši građani sada moraju gubiti cijeli dan da bi prisustvovali na jedno ročište, a šta u bitnome poskupljuje i sve moguće troškove zadovoljavanja takvih njihovih potreba. Troškovi prijevoza, boravka, troškovi zastupanja da ne govorim. Ovim rješenjem naši građani gube i ne dobivaju nikakvu mogućnost za boljitak pa ova reforma koja je zamišljena zapravo je negativna za građane grada Makarske, a da ne govorimo za građane naših susjednih općina kao što su Tučepi, Podgora, Gradac kojima je puno udaljenije nego Makarska od sjedišta u Splitu, preko 100 kilometara. Ja ću prestat s navedenim čitanjem. Želio bih da ovo Gradsko vijeće, prvo da preko Gradskog vijeća i legalnih institucija Grada Makarske i svih građana ne dozvolimo više ovakav način devastiranja grada. Ne devastiranje grada u smislu fizičkog, ali vjerujte i fizičkog jer broj stanovnika će zasigurno pasti. Još jedna konstatacija koju ste mogli vidjeti na televiziji, uć na internet, Makarska zauzima 4. mjesto po broju negativnog zapošljavanja, odnosno pada zaposlenosti u Hrvatskoj. Ako uzmemo da je Makarska nekad bila treći grad u cijeloj ovoj regiji po pitanju zaposlenosti i dohodka po glavi stanovnika. Znači stvarno nešto moramo napraviti. Znači prvo pitanje zapravo ga i nema. Ono je zapravo bi bilo ovako na koji ćemo način pomoći da određene institucije državne ostaju u gradu Makarskoj? Ovo se tiče cijele Makarske rivijere i svih nas. Znači ne pitanje zapošljavanja nego pitanje funkcioniranja i same reklame koja ne ide u prilog građanima. To je bilo moja konstatacija i pitanje i molit ću, ne želim gradonačelniče i predsjednik Gradskog vijeća da mi sad odgovorite, ali mislim da bi nešto u najkraćem vremenskom periodu trebalo napravit jer ova reforma ide negativno za grad Makarsku. Nemamo Dom zdravlja, nemamo rodilište, nemamo kino, nemamo ništa, mislim šta može obilježiti grad kao sjedište. Ne treba mi odgovor, rekao sam, ali volio bih da o ovome se razmisli i da postupamo.

2. Vezano za Hotele Makarska gospodin Glavičić je već otvorio temu ja bih samo

nastavio pošto sam aktivno bio uključen po pitanju ne privatizacije hotela nego traženje 25 plus 1 dionicu koja nije bila samo uključena u zemlju od 28 000 kvadratnih, odnosno četvornih metara što je gradonačelnik rekao. Meni je drago da smo uspjeli ali gradonačelniče pokrenut je natječaj sa zemljom koja nije u vlasništvu države, to je nezakonito. Ako netko kupi, mi gubimo manevarski prostor za tako vrijednu zemlju. Hotel Rivijera vrijedi manje nego 28 000 kvadrata zemlje na kojem se nalazi. Stoga prije prodaje moramo se dogovorit sa Hotelima i uložit prigovor i vjerujte da će natječaj za prodaju hotela biti srušen. Ne trebate odgovarat, ovo su samo konstatacije i nadopune na gospodina Glavičića.

3. Na predzadnjoj sjednici zamolio sam vas da vidimo šta ćemo s uređenjem park- šume

Osejava, odnosno devastiranim klupama, šetnicama, borovima. Moram vas izvijestiti, imam fotografije jer se redovno tamo šetam i trčem, imam fotografije gdje se od onoga dana kad sam vam prenio informaciju, apsolutno ništa nije pozitivno dogodilo, izuzetno klupe su još više devastirane.

**Gradonačelnik Grada Makarske Jure Brkan** je odgovorio na postavljena pitanja:

1. Vidim da vam je tematika izmještanja Suda u Makarskoj stvarno pri srcu i zabrinuti ste

za naše građane. Slažem se s vama, to je sve tako. Novim Prijedlogom zakona o područjima i sjedištima sudova, novi Prijedlog zakona koji je sada u tijeku, stvarno je kategorički Sud Imotski, Sud Makarska, Sud Starigrad premješta se u Centar 2 u Dračevac u Splitu. Normalno Grad Makarska ne smi ostat bez suda, ne smi ostat ni Grad Imotski ni Starigrad. Na tu temu ja i gradonačelnik Grada Imotskog gospodin Ivan Budalić već smo uputili dopis Ministarstvu pravosuđa Republike Hrvatske, državnom tajniku dr.sc. Kristijanu Turkalju u kojemu mu pod broj jedan konstatiramo postojeće stanje u sudovima u Makarskoj i u Imotskome. Postojeće stanje se odnosi na djelatnike stalnih službi u sudu u Imotskom i Makarskoj. Postojeće stanje konstatira što znači sud u odnosu na stanovništvo, što znači sud u odnosu na organizaciju odvjetnika kao i dijela pravosuđa, tako je 22 odvjetnička ureda u Makarskoj i u Imotskom 11 i mi mu u konačnici dajemo prijedlog za formiranje suda proširene nadležnosti za područja Imotskog, Makarske i otoka Hvara. O ovome prijedlogu obaviješteni su naši saborski zastupnici gospođa Dragica Roščić i gospodin Ante Babić. O ovome prijedlogu obaviješten je potpredsjednik Vlade gospodin Damir Krstičević, o ovome našem prijedlogu je obaviješten i premijer gospodin Andrej Plenković. Ja očekujem u idućem tjednu ja i gospodin gradonačelnik Imotskog Ivan Budalić da ćemo imati sastanak kod gospodina ministra Bošnjakovića da pobliže mu pojasnimo ovu problematiku čak radimo i na jednome možda kvalitetnijem rješenju od ovoga. Ovo je bilo sada što smo mogli napraviti po dogovoru sa sucima sudova u Makarskoj i u Imotskom i sa njima su također obavljeni razgovori. Radimo na tome sud je od izuzetnog značenja za naše građane, a i uostalom kao obilježje bilo kojega grada i na ovome radimo inzistiramo da sudovi ostanu u Makarskoj i u Imotskom. Dopis imam, mogu vam ga dat.

2. Što se tiče Hotela Makarska, slažem se upravo s vašom konstatacijom što ste rekli i

vjerujte da radimo u tom smjeru.

**Zamjenik gradonačelnika Grada Makarske Joze Vranješ** je odgovorio na postavljeno pitanje:

1. Vezano za uređenje park- šume Osejava. Grad Makarska je u programu Hrvatskog

zavoda za zapošljavanje tražio 10 djelatnika za rad na javnim radovima. Program je predvidio da to bude 6 mjeseci i to Grad Makarsku neće ništa koštati. Mi smo se prijavili na taj natječaj, uredno smo prošli. Jutros sam bio sa tim djelatnicima osobno, danas im je bio prvi dan za upoznavanje i sa gospodinom Antonijom Zecom koji će biti njihov nadređeni obavili smo jedan razgovor. Dakle u 6 mjeseci uz sve radove koje će raditi uključeno je i uređenje park- šume Osejava, dakle vodimo računa o tome. A što se tiče nabavke komunalne opreme u proračunu za 2017. godinu nemamo više sredstava za nabavku te komunalne opreme, ali ćemo ih predvidjeti za proračun 2018. godine tako da ćemo uredit tu park- šumu, onako kako to i priliči i ona će dočekati sezonu turističku uredna. Evo tome ćemo pristupiti odmah jer 10 ljudi je zaista jedan ogroman ljudski kapacitet koji može puno toga napraviti u našem gradu, a imamo ih na 6 mjeseci. Za park- šumu Osejava imamo u planu trim stazu, tako da ćemo i taj projekt detaljno razraditi. Sve to ćemo napraviti u koordinaciji sa Hrvatskim šumama s obzirom da su oni vlasnici park**-** šume Osejava, ali evo nismo, puno brži i bolji efekt dobit ćemo da mi sami uredimo tu šumu nego da radimo nekakve pritiske i molimo ih kada će se oni pokrenit. Uključit će se i oni u nekom trenutku, ali evo mi ćemo pristupit sami saniranju te park -šume**,** odnosno uređenju te park- šume. Što se tiče Hrvatskih šuma imali smo sastanak s njima, s gospodinom Melvanom smo dogovorili sve ove akcije koje mislimo poduzeti.

**Vijećnik Siniša Srzić** je nadopunio pitanja:

1. Zahvaljujem se, zadovoljan sam odgovorom iako bih volio da smo malo prije jer ja

sam to rekao u tijeku turističke sezone. Ja ću se prijavit volonterski da na sljedećem Gradskom vijeću izvijestim o radovima jer ja vrlo često idem tamo.

**Predsjednik Gradskog vijeća Grada Makarske Marko Ožić-Bebek** je odgovorio na pitanje:

1. Nije dobro kad gubimo institucije iz našeg grada, to već znamo svi i moramo se boriti

da od današnjeg dana ne izgubimo ni jednu instituciju koja ima sjedište u našem gradu jer je to tragedija za grad Makarsku, ali također moramo se boriti i da dobijemo koje institucije koje bi nam digle rejting našeg grada, npr. da imamo veleučilište, da imamo fakultete, da smo središte biskupsko što je nekad Makarska i bila. Sve bi to pridonijelo tome da bi se naš grad razvijao kvalitetnije da bi se i ta demografija naša im privreda i sve išla pod jednim drugim vjetrom koji bi nas nosio naprijed, a ne bi nas surgao ovdje gdje jesmo i vukao nazad.

**Vijećnik Neven Vranješ** postavlja pitanje:

1. Jeste li prijavili projekte na natječaje Ministarstva unutarnjih poslova i koji su to

projekti?

**Zamjenik gradonačelnika Grada Makarske Joze Vranješ** je odgovorio na postavljeno pitanje:

1. Grad Makarska je putem javnog poziva za prijavu projekata iz sigurnosti cestovnog

prometa na području Republike Hrvatske za 2018. godinu kojeg je objavilo Ministarstvo unutarnjih poslova prijavio 3 projekta ukupne vrijednosti 4.082.000,00 kuna, te na osnovu podnesenih zahtjeva, izrađene projektne dokumentacije i svih potrebnih suglasnosti tražimo sufinanciranje u iznosu od 70 % ukupne vrijednosti što iznosi 2.857.000,00 kuna. Svu potrebnu dokumentaciju pripremio je Odjel za projekte i razvoj Grada Makarske, te je za prijavu odabrao 3 lokacije kojima je sanacije postojeće infrastrukture najpotrebnija, a s ciljem da se na području Grada Makarske prometna infrastruktura podigne na višu razinu. To su projekti sanacije opasnog mjesta na D8 na zapadnom ulazu u Makarsku koja uključuje izmještanje Napoleonovog spomenika, za što smo dobili suglasnost konzervatora, suglasnost Hrvatskih cesta i sve ostale potrebne suglasnosti, dakle izgradnja ugibališta za autobuse i natkrivene čekaonice za autobuse, sanacija postojećeg pothodnika itd. Drugi projekt je sanacija opasnog mjesta na državnoj cesti D8 u Makarskoj, križanje D8 sa Zagrebačkom, Put Požara i Istarskom ulicom koje je trenutno, možemo tako tehnički reći asimetrično. To je projekt koji je vrijedan nešto više od 1.000.000,00 kuna. I treći projekt je izgradnja pješačkog pothodnika na D8 na predjelu Moča, a što se tiče tog projekta postupak javne nabave će biti pokrenut za nekih tjedan dana. Evo to su ti projekti. Kažem prema statistikama MUP-a za sva 3 opasna mjesta, za koja smo tražili, u posljednjih 5 godina dogodilo se ukupno 139 prometnih nesreća u kojima je 25 osoba zadobilo teške tjelesne ozljede, a 63 osobe su zadobile lakše tjelesne ozljede. Inače Odjel za projekte i razvoj Grada Makarske prijavio je ukupno 5.000.000,00 kuna projekata u ovih 6 mjeseci, odnosno u ovo vrijeme dok mi obnašamo ove dužnosti što je zaista zavidan podatak.

Nakon aktualnog sata, a u skladu s člankom 76. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika s 3. sjednice Gradskog vijeća Grada Makarske održane 20. listopada 2017. g.
2. Prijedlog statutarne odluke o izmjeni i dopuni Statuta Grada Makarske
3. Prijedlog odluke o izmjenama i dopunama Odluke o izradi izmjena i dopuna Prostornog plana uređenja Grada Makarske
4. Prijedlog odluke o izradi Izmjena i dopuna Urbanističkog plana uređenja ugostiteljsko- turističke zone Makarska-Zapad 2 (Glasnik Grada Makarske br. 09/12)
5. Prijedlog odluke o privremenoj zabrani izvođenja radova na području Grada Makarske
6. Prijedlog odluke o gradskim porezima
7. Prijedlog odluke o porezu na korištenje javnih površina na području grada Makarske
8. Prijedlog odluke o radnom vremenu ugostiteljskih objekata na području grada Makarske
9. Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2016. g.
10. Prijedlog zaključka o davanju suglasnosti na Financijsko izvješće za 2016. g. Makarskom komunalcu d.o.o. Makarska
11. Prijedlog zaključka o davanju suglasnosti na Financijsko izvješće za 2016. g. Stambenom gospodarstvu Makarska d.o.o.
12. Prijedlog zaključka o Prijedlogu rješenja o razrješenju mrtvozornice za područje grada Makarske
13. Prijedlog rješenja o imenovanju ravnateljice Dječjeg vrtića 'Biokovsko zvonce' Makarska

Vijećnik **Miro Mucić** u ime Kluba vijećnika HDZ-a predlaže da se točka 1. predloženog dnevnog reda uvažavajući opravdanje predstojnice Ureda gradonačelnika izbaci iz dnevnog reda jer su materijal dobili danas i nisu u stanju 35 stranica kvalitetno pročitati.

Vijećnica **Gordana Muhtić** u ime Kluba vijećnika SDP-a kazala je kako su materijal dobili točno 5 dana prije sjednice i kako je poštovan rok za dostavu, ali su očekivali da će na današnjoj sjednici Gradskog vijeća jedna od točki dnevnog reda biti i proračun Grada Makarske s obzirom na to da je 6. prosinca i očekivali su da će već sada imati proračun za 2018. godinu i u tom dijelu je izrazila nezadovoljstvo. Na prošloj sjednici Gradskog vijeća 20. listopada pojedine točke dignute sa sjednice, a to su bili prijedlozi rješenja o imenovanju pojedinih odbora i mislila je da će se ovaj put te točke uvrstiti u dnevni red, dakle svi oni odbori koji se na prošloj sjednici nisu imenovali. Vijećnica je kazala kako su izvješća i Makarskog komunalca i Stambenog gospodarstva Makarska zaprimljena 24. 11. odmah po zaprimanju stavljena na Gradsko vijeće, ali joj nije jasno zašto nije stavljeno Izvješće o radu Dječjeg vrtića 'Biokovsko zvonce', a isto je zaprimljeno u rujnu. Predložila je da se materijali pripreme i to se uvrsti u današnji dnevni red.

**Predsjednik Gradskog vijeća Marko Ožić-Bebek** je kazao kako se pridružuje prijedlogu da se izbaci točka 1. s dnevnog reda. Kazao je kako će rebalans i proračun vrlo skoro u zakonskom roku biti donesen i sve točke koje su predložene mogu se staviti odmah na sljedeće Vijeće koje će biti vrlo skoro.

Predstojnica Ureda gradonačelnika **Lara Rakušić Ivanković** objasnila je kako se zbog dinamike posla u Uredu gradonačelnika od 20. listopada kada je bila zadnja sjednica Gradskog vijeća do danas je bila revizija, izbori za članove vijeća mjesnih odbora i priprema ove sjednice i tehnički nije bilo mogućnosti da se sazove i pripremi materijal za izbor članova onih tijela koji zadnji put nisu bili na sjednici te će se za iste pripremiti materijali za sljedeću sjednicu. Predstojnica je kazala kako su se izvješća dostavljala osobno gradonačelniku, a služba ih je na pisarnicu zaprimila 24. 11.

**Predsjednik Gradskog vijeća Marko Ožić-Bebek** je kazao kako su izvješća s datumom 24. 11. došla puno ranije u Grad, a što se tiče izvješća Dječjeg vrtića dobili su informaciju kako nije kompletno jer nema financijskog izvješća.

Vijećnica **Gordana Muhtić** je kazala kako ne može razumjeti jer danas imaju financijska izvješća Makarskog komunalca i Stambenog gospodarstva, ali nemaju izvješća o radu. Kazala je kako u ovim slučajevima ide odvojeno, a za Dječji vrtić vrijede neka druga pravila.

V.d. pročelnika Upravnog odjela za društvene djelatnosti **Dražen Kuzmanić** je odgovorio ako se misli na izvješće vrtića za pedagošku godinu 2016./2017. kako je na prošlim izvješćima traženo da se uz ta programska izvješća dostavljaju i financijska izvješća Dječjeg vrtića Gradskom vijeću. Kazao je kako čeka da se završi kalendarska godina 2017. kako bi to spojili zajedno Izvješće o programskom radu za pedagošku godinu 2016./2017. i Izvješće u financijskom smislu koje se odnosi na 2017. godinu.

**Predsjednik Gradskog vijeća Marko Ožić-Bebek** je prijedlog da se točka 1. predloženog dnevnog reda skine s dnevnog reda stavio na glasovanje.

*Predloženo je jednoglasno usvojeno s 14 (četrnaest) glasova ZA.*

Nakon izmjena prijedloga dnevnog reda od strane predlagatelja predložen je sljedeći:

**Dnevni red**

1. Prijedlog statutarne odluke o izmjeni i dopuni Statuta Grada Makarske
2. Prijedlog odluke o izmjenama i dopunama Odluke o izradi izmjena i dopuna Prostornog plana uređenja Grada Makarske
3. Prijedlog odluke o izradi Izmjena i dopuna Urbanističkog plana uređenja ugostiteljsko- turističke zone Makarska-Zapad 2 (Glasnik Grada Makarske br. 09/12)
4. Prijedlog odluke o privremenoj zabrani izvođenja radova na području Grada Makarske
5. Prijedlog odluke o gradskim porezima
6. Prijedlog odluke o porezu na korištenje javnih površina na području grada Makarske
7. Prijedlog odluke o radnom vremenu ugostiteljskih objekata na području grada Makarske
8. Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2016. g.
9. Prijedlog zaključka o davanju suglasnosti na Financijsko izvješće za 2016. g. Makarskom komunalcu d.o.o. Makarska
10. Prijedlog zaključka o davanju suglasnosti na Financijsko izvješće za 2016. g. Stambenom gospodarstvu Makarska d.o.o.
11. Prijedlog zaključka o Prijedlogu rješenja o razrješenju mrtvozornice za područje grada Makarske
12. Prijedlog rješenja o imenovanju ravnateljice Dječjeg vrtića 'Biokovsko zvonce'

*Ovako predloženi dnevni red je usvojen jednoglasno s 14 (četrnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 13 od 17 vijećnika kao i da je nastavak održavanja sjednice pravovaljan.

1. **Prijedlog statutarne odluke o izmjeni i dopuni Statuta Grada Makarske**

Uvodno obrazloženje Prijedloga statutarne odluke o izmjeni i dopuni Statuta Grada Makarske je dala predstojnica Ureda gradonačelnika Grada Makarske **Lara Rakušić Ivanković**.

U pojedinačnoj raspravi je sudjelovao vijećnik **Siniša Srzić** koji je upitao zašto se i naselje Puharići ne definira kao zasebna cjelina u Statutu.

Predstojnica Ureda gradonačelnika Grada Makarske **Lara Rakušić Ivanković** je pojasnila kako su zakonom određeni kriteriji koje treba ispunjavati pojedino naseljeno područje kako bi mu se dao status naselja, a radi se prvenstveno o sadržajima koji se nalaze u istom.

S obzirom na to da za raspravu nije bilo više prijavljenih vijećnika predsjednik Gradskog vijeća Grada Makarske je Prijedlog statutarne odluke o izmjeni i dopuni Statuta Grada Makarske stavio na glasovanje.

*Statutarna odluka o izmjeni i dopuni Statuta Grada Makarske je jednoglasno usvojena s 13 (trinaest) glasova ZA.*

1. **Prijedlog odluke o izmjenama i dopunama Odluke o izradi izmjena i dopuna**

**Prostornog plana uređenja Grada Makarske**

Uvodno obrazloženje Prijedlogaodluke o izmjenama i dopunama Odluke o izradi izmjena i dopuna Prostornog plana uređenja Grada Makarske je dao voditelj Odsjeka za provedbu dokumenata prostornog uređenja i građenja **Tonći Vuković.**

U ime Kluba vijećnika SDP-HNS-HSU u raspravi je sudjelovala vijećnica **Jagoda Martić** koja je kazala kako u ove odredbe kojima se predlaže ograničavanje gradnje aparthotela treba uključiti i zone komunalne namjene kako bi se izbjegla mogućnost da se i u tim zonama grade aparthoteli kako bi se onda apartmani mogli staviti na tržište i prodati zainteresiranim kupcima.

Vijećnica je predložila sljedeće:

**AMANDMAN 1:**

Članak 2. stavak 3. točka 1.

Iza riječi mješovite stavlja se zarez, briše se ili, a iza riječi poslovne dodaje se ili komunalne namjene (K1)

Tako da članak 2. stavak 3. točka 1. glasi:

„Redefiniranje uvjeta gradnje svih vrsta turističkih građevina koje se planiraju na građevinskom području unutar granica naselja, bilo u izdvojenim ugostiteljsko- turističkim zonama, bilo u zonama mješovite, poslovne ili komunalne namjene K1 (dakle na svim prostorima izuzev ugostiteljsko- turističke zone Biloševca), na način da se…“

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio na raspravu vijećnice Jagode Martić kazavši kako je bespotrebno da se ograničava pravo građenja aparthotela u mješovitoj i poslovnoj zoni s obzirom na to da je svakako u tim zonama dozvoljena stambena izgradnja. U raspravi je sudjelovao i **zamjenik gradonačelnika grada Makarske Joze Vranješ.** U raspravi je sudjelovao i **predsjednik Gradskog vijeća grada Makarske Marko Ožić-Bebek** kao i**gradonačelnik grada Makarske Jure Brkan.**

Vijećnik **Siniša Srzić** je u pojedinačnoj raspravi predložio da se ove 3 točke, jer je ovdje sve nebulozno, odgode za sljedeću sjednicu da se materijal pripremi malo bolje. Pojasnio je kako je Prostorni plan županije podijelio Biloševac na 3 dijela i postavio pitanje šta je to Biloševac i šta je to Platno. Vijećnik je upitao šta je to Platno šta njega omeđuje i kazao kako oni tu raspravljaju, bit će ponton, bit će uz obalu, ali neka netko mu kaže šta je to Platno. Kazao je kako raspravljaju o temi a ljudi ne znaju gdje je to. Vijećnik je upitao neka mu netko kaže granice i što je to Biloševac. Upitao je predsjednika Vijeća kako će se raditi privezište na nudističkoj plaži i upitao da mu netko kaže što je to Platno i da mu odgovori uvaženi kolega Raos. Kazao je kako Platno nije pojam koji je vezan za ovo što oni, i kako ga oni mogu vezati za neki UPU ili neki drugi plan ali pojam zemljopisno Platno na Osejavi ne postoji u ovim granicama u kojim oni govore i kako on ne zna gdje je uz plažu to Platno. Kazao je kako on ne zna o čemu govore. Vijećnik je kazao kako ne zna da ta mješovita poslovna zona o kojoj se govori u raspravi ne bi nešto opet radili da im baš ne ide u prilog za izgradnju. Upitao je jesu li definirali vrste hotela na Biloševcu, ili nazovimo to Cvitački, Ramovi, jer su to njemu pojmovi koje zna iz djetinstva koji se tako definiraju. Upitao je da li se zna koji su to hoteli i kako bi s obzirom da imaju odbor volio da ovo prođe kroz odbor i kad prođe kroz odbor bit će puno sigurniji jer smatra da materijali nisu dovoljno dobro pripremljeni da bi mogao o tako važnoj stvari govoriti. Kazao je kako za ovo ne može glasati jer misli da materijali nisu dovoljno dobro napravljeni.

U pojedinačnoj raspravi su sudjelovali još vijećnik **Sretan Glavičić, vijećnice Hloverka Novak Srzić i Gordana Muhtić.** Odgovore na raspravu i izlaganje vijećnika su dali voditelj Odsjeka za provedbu dokumenata prostornog uređenja i građenja **Tonći Vuković, gradonačelnik grada Makarske Jure Brkan** i **zamjenik gradonačelnika Grada Makarske Joze Vranješ.**

Voditelj Odsjeka za provedbu dokumenata prostornog uređenja i građenja **Tonći Vuković** je predložio sljedeće:

**AMANDMAN 1:**

Da se ispravi ad. 1. u članku 2. stavak 2. da se brišu riječi „*bilo u zonama*

*mješovite i poslovne namjene“* a da se na kraju alineje dopuni riječima *„ a da*

*se poticajni uvjeti propišu i za ugostiteljsko-turističke građevine u mješovitoj i*

*poslovnoj zoni.“*

Amandman predložen od strane predlagatelja postaje sastavni dio Prijedloga odluke o izmjenama i dopunama Odluke o izradi izmjena i dopuna Prostornog plana uređenja Grada Makarske.

Vijećnica **Jagoda Martić** je u ime Kluba vijećnika SDP-HNS-HSU povukla predloženi amandman 1 s obzirom na to da je amandmanom predlagatelja uređen Prijedlog odluke na isti način kako su i oni htjeli.

**Vijećnik Marko Raos** je u pojedinačnoj raspravi ukazao na neke tehničke detalje i predložio sljedeće:

**AMANDMAN 1:**

U članku 2. Odluke o izmjenama i dopunama Odluke o izradi Izmjena i dopuna Prostornog plana uređenja Grada Makarske, odnosno u članku 3. Odluke o izradi iznjena i dopuna Prostornog plana uređenja Grada Makarske između alineje 2. i alineje 3. predložio da se doda nova alineja koja glasi:

„Usklađenje PPUG-a Makarske sa Prostornim planom Parka prirode 'Biokovo' (NN br.108/15)“

**AMANDMAN 2:**

U članku 10. dodati Agenciju za plinovod

**Gradonačelnik grada Makarske Jure Brkan** je kao predlagatelj prihvatio amandman 1 vijećnika Marka Raosa.

**Gradonačelnik grada Makarske Jure Brkan** je kao predlagatelj prihvatio amandman 2 vijećnika Marka Raosa.

*Odluka o izmjenama i dopunama Odluke o izradi izmjena i dopuna Prostornog plana uređenja Grada Makarske zajedno s prihvaćenim amandmanima od strane predlagatelja je usvojena s 13 (trinaest) glasova ZA i 1 (jednim) glasom PROTIV.*

1. **Prijedlog odluke o izradi Izmjena i dopuna Urbanističkog plana uređenja**

**ugostiteljsko- turističke zone Makarska-Zapad 2 (Glasnik Grada Makarske br. 09/12);**

Uvodno obrazloženje Prijedlogaodluke o izradi Izmjena i dopuna Urbanističkog plana uređenja ugostiteljsko- turističke zone Makarska-Zapad 2 (Glasnik Grada Makarske br. 09/12) je dao voditelj Odsjeka za provedbu dokumenata prostornog uređenja i građenja **Tonći Vuković.**

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić** koja je iznijela primjedbu kako su dobili grafički prikaz u crno-bijelom izdanju i ne može se iščitati brojeve čestica. Kazala je kako se mijenja plan jer bi se ako su dobro shvatili trebalo provesti preveliko izvlaštenje od jednog vlasnika pa je kazala je zanima preko čijeg zemljišta će ići nova trasa.

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio kako to ne mogu prejudicirati jer ovom Prijedlogom odluke omogućavaju redefiniranje zone i redefiniranje prometnih rješenja, a odbor za promet je taj koji će pratiti izradu prostorno-planske dokumentacije. Kazao je kako će nova trasa u tom dijelu više koristiti javni dio, ali kako to trasiranje radi izrađivač i tu se radi o detaljnom planiranju. Redefiniranje plana se radi jer se na tom području gradi hotel kao prva investicija nakon donošenja plana iz 2012. godine koji se do sada nije ostvarivao**.**

Vijećnik **Marko Raos** je u pojedinačnoj raspravi upitao zašto nisu u članku opisane nove granice UPU-a, a donosi se odluka o korekciji postojećih granica.

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio kako na zapadu 2 nema uopće korekcije granica, korekcije su manje i po granici Ulice Ivana Gorana Kovačić jer je izvedena kako nije planirana. Bilo je jako puno promjena u izvedbi te ulice, ona je mijenjana, pa tako se mora mijenjati i ta granica UPU-a.

Vijećnik **Marko Raos** je upitao zašto investitor hotela nije osigurao pristupni put prije nego je počeo graditi hotel. Investitor je trebao osigurati pristupni put, a kasnije ga prepustiti gradu za dio komunalne naknade.

Voditelj Odsjeka za provedbu dokumenata prostornog uređenja i građenja **Tonći Vuković** se slaže s tim da investitor osigura put ako je to pristupni put za hotel, ali kako se ovdje radi o nastavku Ulice kralja Petra Krešimira IV. koji će ubuduće biti javna ulica, a javne ulice ne osigurava investitor, nego Grad.

Vijećnik **Marko Raos** je kazao kako je prvi zastoj u Ulici kralja Petra Krešimira IV. nastao kada je od strane službi dozvoljena gradnja na potoku iznad hotela Dalmacije gdje je bio predviđen most.

Voditelj Odsjeka za provedbu dokumenata prostornog uređenja i građenja **Tonći Vuković** je kazao kako se unutar zone zapad 3 pretpostavlja rekonstrukcija hotela Rivijere i da prođe ta ulica kroz Rivijeru i kako je to tako planirano.

U pojedinačnoj raspravi je sudjelovao i vijećnik **Siniša Srzić** koji je kazao kako

ne može uopće shvatit investitora, kako on njega shvaća ali ne zna šta dobiva i volio bi znat šta konkretno, gdje se miče taj investitor i koliko će to koštati odlukom njih vijećnika Grad Makarsku jer po ovoj logici tu se kupuje, ta proširena cesta, da bi se pogodovalo investitorima.

**Predsjednik Gradskog vijeća grada Makarske Marko Ožić-Bebek** je odgovorio vijećniku kako se gradi hotel koji ima rješenje pristupa po tom urbanističkom planu koji je sada na snazi i kako se ova izmjena ne radi radi tog investitora. Kazao je kako će taj put slučajno koristiti i tom investitoru ali će prvenstveno koristiti zoni i nastavlja se dalje preko hotela Rivijere i Biokovke do Dalmacije i dodao kako se ne radi o putu koji je potreban za taj hotel jer je građevinska dozvola za isti već dobivena a to ne bi bilo moguće da nema riješen pristup. Kazao je kako prema starom planu bi put trebalo raditi preko privatne parcele za koju je teško izvršiti dogovor za razumnu cijenu a izmještanjem tog puta za par metara moći će se pregovarati sa budućim vlasnikom Hotela Makarska i proći puno jeftinije.

U pojedinačnoj raspravi je sudjelovala i vijećnica **Gordana Muhtić** koja je predložila da se kod problematičnih pregovora oko visine otkupne cijene za zemljišta kada je u pitanju javni interes Grada primjenjuje institut izvlaštenja.

**Predsjednik Gradskog vijeća grada Makarske Marko Ožić-Bebek** je odgovorio vijećnici kako se u pregovorima kada je to moguće redovito postiže niža cijena negoli je to prosječna tržišna cijena koja se mora platiti u postupku izvlaštenja.

*Odluka o izradi Izmjena i dopuna Urbanističkog plana uređenja ugostiteljsko- turističke zone Makarska-Zapad 2 (Glasnik Grada Makarske br. 09/12) je usvojena s 13 (trinaest) glasova ZA i 1 (jednim) glasom PROTIV.*

**4. Prijedlog odluke o privremenoj zabrani izvođenja radova na području Grada Makarske**

Uvodno obrazloženje Prijedloga odluke o privremenoj zabrani izvođenja radova na području Grada Makarske je dao pročelnik Upravnog odjela za komunalne djelatnosti Grada Makarske **Matko Lovreta**.

U pojedinačnoj raspravi je sudjelovala vijećnica **Hloverka Novak Srzić** koja je pozdravila Prijedlog odluke s osvrtom što ona donosi poboljšanju turističke usluge i turizma kao glavne gospodarske grane u gradu Makarskoj.

Vijećnik **Marko Raos** je predložio da se zabrana izvođenja građevinskih radova pomakne od datuma 1. lipnja do 15. rujna s obzirom na to da utječe na poslovanje građevinskih tvrtki i osiguranja prihoda za iste, a samim time i ekonomske opravdanosti poslovanja za građevinare.

U raspravi su sudjelovali i **predsjednik Gradskog vijeća grada Makarske Marko Ožić-Bebek, zamjenik gradonačelnika Grada Makarske Dražen Nemčić,** vijećnik **Sretan Glavičić** i vijećnica **Gordana Muhtić.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je Prijedlog odluke o privremenoj zabrani izvođenja radova na području Grada Makarske stavio na glasovanje.

Odluka o privremenoj zabrani izvođenja radova na području Grada Makarske *je usvojena jednoglasno s 14 (četrnaest)) glasova ZA.*

**5.** **Prijedlog odluke o gradskim porezima**

Uvodno obrazloženje Prijedloga odluke o gradskim porezima je dao pročelnik Upravnog odjela za komunalne djelatnosti Grada Makarske **Matko Lovreta**.

Vijećnik **Siniša Srzić** je kazao kako će podržati Odluku. Pitao je kako se utvrđuju kuće za odmor jer između prijava prebivališta i popisa stanovništva postoji razlika. Te kuće se izdaju, a tu se gubi velik prihod.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio kako iznajmljivači koji imaju uredno prijavljene objekte ne podliježu porezu na kuće za odmor jer je to dvostruko oporezivanje.

Vijećnik **Josip Paunović** je upitao jesu li se ovi porezi mijenjali ili su ostali isti kao i prije.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio kako se visina poreza nije mijenjala i jedina je razlika u odnosu na prije porez na kuće za odmor jer je prije propisana visina poreza na kuće za odmor za domaće stanovništvo, oni su plaćali 5 kuna po metru kvadratnom dok su svi ostali plaćali 15 kuna, a Visoki upravni sud je ukinuo cijeli taj članak kao nezakonit i protuzakonito je naplaćivati nejednako.

Vijećnica **Hloverka Novak Srzić** je u pojedinačnoj raspravi apelirala na gradske odjele da se sazna tko ne plaća svoje obveze prema zakonu jer tu leži dosta novca.

S obzirom na to da nije bilo više prijavljenih za raspravu predsjednik Gradskog vijeća Grada Makarske je Prijedlog odluke o gradskim porezima stavio na glasovanje.

*Odluka o gradskim porezima je usvojena jednoglasno s 14 (četrnaest) glasova ZA.*

1. **Prijedlog odluke o porezu na korištenje javnih površina na području grada Makarske**

Uvodno obrazloženje Prijedloga odluke o porezu na korištenje javnih površina

na području grada Makarske je dao pročelnik Upravnog odjela za komunalne djelatnosti Grada Makarske **Matko Lovreta**.

Vijećnik Marko Raos se u pojedinačnoj raspravi osvrnuo na članak 6. i

kazao da bi u II. zoni - Šetalište Sv. Petar i Šetalište dr. Franje Tuđmana sve do Ulice Stjepana Radića trebalo ući u I. zonu. Vijećnik je upitao tko na plaži naplaćuje gdje su stolovi i stolice na pomorskom dobru. Smatra da su cijene u nekim zonama dosta niske i smatra da su cijene preniske za banke i Telekom te je predložio sljedeće:

**AMANDMAN 1:**

U članku 13 mijenjaju se iznose i glase: „ -u I. zoni 20.000,00 kuna

-u II. zoni 17.000,00 kuna

-u III. zoni 15.000,00 kuna“

**AMANDMAN 2:**

U članku 14. stavak 3. mijenja se iznos „3.000,00 kn po 1 m2 godišnje“ i određuje „u iznosu 20.000,00 kuna po 1m2 godišnje“.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio kako nemaju nadležnost za postupanje na pomorskom dobru i kako je tu odgovoran koncesionar.

U ime Kluba vijećnika SDP-HNS-HSU u raspravi je sudjelovala vijećnica **Jagoda Martić** koja je kazala kako su istu ovu Odluku imali na Gradskom vijeću prije godinu dana kada je tadašnji vijećnik, a današnji gradonačelnik Jure Brkan rekao kako se njome u predizborno vrijeme smanjuje cijena pa je predložio amandmane kojima je tražio i daljnje smanjenje cijene za još 10 %. Kazala je kako se slaže da je svako rasterećenje građana dobro i u tom smislu je predložila sljedeće:

**AMANDMAN 1:**

U Prijedlogu odluke sve predložene iznose umanjiti za 10 %.

**Predsjednik Gradskog vijeća grada Makarske Marko Ožić-Bebek** je odgovorio kako je on tada tražio 10 % jer su oni u njegovu mandatu kad je bila legalizacija tražili popust 10 %.

**Gradonačelnik Grada Makarske Jure Brkan** je odgovorio kako je tadašnji gradonačelnik Tonći Bilić tvrdio da je pojeftinjenje, a on mu je odgovorio da nije pojeftinjenje i zbog toga je ulagao amandmane s daljnjim popustom i to što je tada tvrdio u konačnici se pokazalo da su ovog ljeta na Peškeri došla znatno veća rješenja. I sada pokušavaju riješiti taj problem. Kazao je kako u zoni A cijene rastu 50-60 %, u zoni B cijene padaju, a zona C pada od 10-30 % i ide se dakle prema tome da oni koji najbolje zarađuju plate više, a da se onima koji jedva preživljavaju, omogući opstanak.

Vijećnica **Gordana Muhtić** je u pojedinačnoj raspravi upitala koliko je kazni redarstvo tijekom ljetne sezone ispisalo za rad. Upitala je u kojem je stanju postupak prema Republici Hrvatskoj koja je dala obećanje da će to zemljište prepustiti u vlasništvo Grada Makarske.

**Gradonačelnik Grada Makarske Jure Brkan** je odgovorio kako iskreno ne zna koliko je kazni naplaćeno. Kazao je kako su oni dobili i pisani poziv ministra državne imovine da mu se očituju što treba od Ministarstva državne imovine da se dodijeli jedinici lokalne samouprave i kako im je prva na popisu bila makarska plaža, tj. Peškera. Kazao je kako vjeruje da će do konca godine to i biti i da će prijeći u vlasništvo Grada.

Vijećnik **Siniša Srzić** je kazao kako smatra da u II. zoni ne može stajati Šetalište dr. Franje Tuđmana jer je to najfrekventnije mjesto u gradu. Kazao je kako su kvalitetni ugostiteljski objekti koji rade u kućama ugroženi zbog ugostiteljskih objekata na Peškeri koji ne ispunjavaju zakonske odredbe. Kazao je kako bi svima onima koji rade cijelu godinu u gradu bilo gdje smanjio iznos za 10 %, a svima ovima koji rade manje od 9 mjeseci bi povećao iznos za 50 %. Kazao je kako svima onima koji zimi ne rade ne bi dopustio da drže zatvorene objekte jer oni to koriste kao spremište. Podržat će Odluku.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio kako se Prijedlogom ove odluke Peškera stavlja u godišnje porezno razdoblje i oni jednostavno imaju pravo biti tamo cijelu godinu. Kazao je kako svi s južne strane šetnice su na pomorskom dobru, a sa sjeverne strane se radi o građevinskoj čestici koja pripada objektu i taj dio se ne naplaćuje i stolovi ne smiju biti na šetnici.

Vijećnik **Josip Paunović** je predložio da se uvede videonadzor na svim tim područjima koja naplaćuju.

**Predsjednik Gradskog vijeća grada Makarske Marko Ožić-Bebek** je kazao kako bi trebalo vjerojatno odmah za sljedeće ljeto predvidjeti videonadzor na mjestima gdje se događa najviše tih prekršaja.

**Zamjenik gradonačelnika Grada Makarske Dražen Nemčić** je kazao kako je Grad trenutno u projektu pojačanja mreže kamera koje ima.

Vijećnica **Hloverka Novak Srzić** je u pojedinačnoj raspravi kazala kako kada se kiosci zatvore to izgleda prestrašno i Grad bi morao kroz ugovore napraviti da se mora održavati okoliš i kad su oni zatvoreni i vlasnici moraju brinuti o tom okolišu.

**Predsjednik Gradskog vijeća Grada Makarske Marko Ožić-Bebek** je stavio na glasovanje predloženi amandman 1 Kluba vijećnika SDP-HNS-HSU koji u ime predlagatelja gradonačelnik Jure Brkan ne prihvaća.

*S 3 (tri) glasa ZA predloženi amandman nije usvojen.*

**Predsjednik Gradskog vijeća Grada Makarske Marko Ožić-Bebek** je upitao gradonačelnika kao predlagatelja prihvaća li amandman 1 vijećnika Marka Raosa.

**Gradonačelnik grada Makarske Jure Brkan** je kao predlagatelj prihvatio amandman 1 vijećnika Marka Raosa i on postaje sastavni dio Odluke.

**Predsjednik Gradskog vijeća Grada Makarske Marko Ožić-Bebek** je upitao gradonačelnika kao predlagatelja prihvaća li amandman 2 vijećnika Marka Raosa.

**Gradonačelnik grada Makarske Jure Brkan** je kao predlagatelj prihvatio amandman 2 vijećnika Marka Raosa i on postaje sastavni dio Odluke.

*Odluka o porezu na korištenje javnih površina na području grada Makarske čiji su sastavni dio i usvojeni amandmani je usvojena s 10 (deset) glasova ZA i 4 (četiri) glasa PROTIV.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 14 od 17 vijećnika kao i da je nastavak održavanja sjednice pravovaljan

1. **Prijedlog odluke o radnom vremenu ugostiteljskih objekata na području grada Makarske**

Uvodno obrazloženje Prijedloga odluke o radnom vremenu ugostiteljskih objekata na području grada Makarske je dao pročelnik Upravnog odjela za komunalne djelatnosti Grada Makarske **Matko Lovreta**.

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić.**

U raspravi je sudjelovao **gradonačelnik grada Makarske Jure Brkan, zamjenik gradonačelnika Grada Makarske Dražen Nemčić i predsjednik Gradskog vijeća Grada Makarske Marko Ožić-Bebek.**

U pojedinačnoj raspravi su sudjelovali i vijećnici **Siniša Srzić i** vijećnica **Jagoda Martić.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je Prijedlog odluke o radnom vremenu ugostiteljskih objekata na području grada Makarske stavio na glasovanje.

*Odluka o radnom vremenu ugostiteljskih objekata na području grada Makarske je usvojena jednoglasno s 14 (četrnaest) glasova ZA.*

1. **Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2016. g.**

Uvodno obrazloženje Prijedloga zaključka o davanju suglasnosti na Izvješće o poslovanju Vodovoda d.o.o. Makarska u 2016. godini je dao direktor Vodovoda d.o.o. Makarska **Šimun Borić**.

U ime Kluba vijećnika HDZ-a u raspravi je sudjelovao vijećnik **Miro Mucić,** kojemu je na pitanja iz rasprave odgovorio direktor Vodovoda d.o.o. Makarska **Šimun Borić**.

U ime Kluba vijećnika SDP-HNS-HSU u raspravi je sudjelovao vijećnik **Sretan Glavičić** koji je kazao kako će podržati Izvješće.

U pojedinačnoj raspravi je sudjelovao i vijećnik **Josip Paunović.**

**Predsjednik Gradskog vijeća Grada Makarske Marko Ožić-Bebek** je sudjelovao u pojedinačnoj raspravi, a odgovorio mu je na upite iz raspravedirektor Vodovoda d.o.o. Makarska **Šimun Borić**.

U pojedinačnoj raspravi je sudjelovao i vijećnik **Sretan Glavičić,** a odgovorio mu jedirektor Vodovoda d.o.o. Makarska **Šimun Borić**.

**Gradonačelnik Grada Makarske Jure Brkan** je sudjelovao u raspravi upitavši direktora Vodovoda d.o.o. Makarska za cijenu i troškove izgradnje nove poslovne zgrade društva i nakon što mu je o cijeni koštanja odgovore daodirektor Vodovoda d.o.o. Makarska **Šimun Borić** zaključio kako ne smatra da se radi o dobrom poslovanju s obzirom na visinu koštanja m2 nove poslovne zgrade.

U pojedinačnoj raspravi je sudjelovala i vijećnica **Gordana Muhtić,** a na izlaganje u raspravi joj je odgovoriodirektor Vodovoda d.o.o. Makarska **Šimun Borić**.

S obzirom na to da više nije bilo prijavljenih za raspravu predsjednik Gradskog vijeća Grada Makarske je Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2016. godini stavio na glasovanje.

*Zaključak o davanju suglasnosti na Izvješće o poslovanju Vodovoda d.o.o. Makarska u 2016. godini Odluka o rasporedu sredstava političkim strankama iz Proračuna Grada Makarske u 2017. godini* *s 6 (šest) glasova ZA i 8 (osam) SUZDRŽANIH glasova nije usvojen.*

1. **Prijedlog zaključka o davanju suglasnosti na Financijsko izvješće za 2016. g. Makarskom komunalcu d.o.o. Makarska**

Uvodno obrazloženje Prijedloga zaključka o davanju suglasnosti na Financijsko izvješće za 2016. godinu Makarskom komunalcu d.o.o. Makarska je dao direktor Makarskog komunalca d.o.o. Makarska **Čedo Crljen.**

U ime Kluba vijećnika HDZ-a u raspravi je sudjelovao vijećnik **Miro Mucić,** kojemu je na pitanja iz rasprave odgovoriodirektor Makarskog komunalca d.o.o. Makarska **Čedo Crljen.**

U raspravi je sudjelovao i **zamjenik gradonačelnika Grada Makarske Joze Vranješ.** Na izlaganje zamjenika gradonačelnika vijećnica **Gordana Muhtić** je istaknula poslovničku primjedbu kazavši kako zamjenik gradonačelnika ne može postavljati pitanja direktoru na način kako ih postavlja s obzirom da zamjenik gradonačelnika nije vijećnik Gradskog vijeća, a vijećnici mogu postavljati pitanja sukladno Poslovniku o radu Gradskog vijeća grada Makarske. **Predsjednik Gradskog vijeća Grada Makarske Marko Ožić-Bebek** je odgovorio vijećnici na poslovničku primjedbu.

Na upite iz izlaganja zamjenika gradonačelnika je odgovorio direktor Makarskog komunalca d.o.o. Makarska **Čedo Crljen.**

U pojedinačnoj raspravi je sudjelovao i **predsjednik gradskog vijeća Grada Makarske Marko Ožić-Bebek** kojemu je odgovorio na raspravu direktor Makarskog komunalca d.o.o. Makarska **Čedo Crljen.**

U pojedinačnoj raspravi je sudjelovao i vijećnik **Sretan Glavičić** kojemu je odgovorio direktor Makarskog komunalca d.o.o. Makarska **Čedo Crljen.**

U pojedinačnoj raspravi je sudjelovala i vijećnica **Gordana Muhtić** kojoj jeodgovorio direktor Makarskog komunalca d.o.o. Makarska **Čedo Crljen.**

U pojedinačnoj raspravi je sudjelovao i vijećnik **Miro Mucić.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je Prijedlog zaključka o davanju suglasnosti na Financijsko izvješće za 2016. godinu Makarskom komunalcu d.o.o. Makarska stavio na glasovanje.

Zaključak o davanju suglasnosti na Financijsko izvješće za 2016. godinu Makarskom komunalcu d.o.o. Makarska *s 5 (pet) glasova ZA i 8 (osam) SUZDRŽANIH glasova nije usvojen.*

1. **Prijedlog zaključka o davanju suglasnosti na Financijsko izvješće za 2016. g. Stambenom gospodarstvu Makarska d.o.o.**

Uvodno obrazloženje Prijedloga zaključka o davanju suglasnosti na Financijsko izvješće za 2016. g. Stambenom gospodarstvu Makarska d.o.o. je dao direktor Stambenog gospodarstva Makarska d.o.o. **Mirko Katić.**

Vijećnica **Hloverka Novak Srzić** je sudjelovala u pojedinačnoj raspravi, a na raspravu je odgovorio direktor Stambenog gospodarstva Makarska d.o.o. **Mirko Katić.**

U pojedinačnoj raspravi je sudjelovao i vijećnik **Josip Paunović** kojemu je odgovoriodirektor Stambenog gospodarstva Makarska d.o.o. **Mirko Katić.**

Vijećnik **Ivan Kotarac** je sudjelovao u pojedinačnoj raspravi, a odgovorio mu je na upite iz rasprave direktor Stambenog gospodarstva Makarska d.o.o. **Mirko Katić.**

U raspravi su još sudjelovali i **gradonačelnik Grada Makarske Jure Brkan i** **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi su sudjelovale i vijećnice **Gordana Muhtić i Jagoda Martić,** a na izlaganje u raspravi im je odgovoriodirektor Stambenog gospodarstva Makarska d.o.o. **Mirko Katić.**

U daljnjem tijeku rasprave su sudjelovali i vijećnica **Hloverka Novak Srzić** i vijećnik **Ivan Kotarac.**

U pojedinačnoj raspravi je sudjelovala i vijećnica **Daniela Primorac** koja je upitala je li točan podatak iz Izvješća koje su dobili u materijalima o broju stambenih zgrada kojima upravlja Stambeno gospodarstvo Makarska d.o.o. ili podatak o broju stambenih zgrada objavljen na internetskim stranicama društva. Na upit je odgovorio direktor Stambenog gospodarstva Makarska d.o.o. **Mirko Katić** koji je kazao kako je točan podatak iz Izvješća - 298 zgrada.

S obzirom na to da više nije bilo prijavljenih za raspravu predsjednik Gradskog vijeća Grada Makarske je Prijedlog zaključka o davanju suglasnosti na Financijsko izvješće za 2016.g. Stambenom gospodarstvu Makarska d.o.o. stavio na glasovanje.

Zaključak o davanju suglasnosti na Financijsko izvješće za 2016.g. Stambenom gospodarstvu Makarska d.o.o. *s 4 (četiri) glasa ZA i 9 (devet) glasova PROTIV nije usvojen.*

1. **Prijedlog zaključka o Prijedlogu rješenja o razrješenju mrtvozor****nice za područje grada Makarske**

Uvodno obrazloženje Prijedloga zaključka o prijedlogu Rješenja o razrješenju mrtvozornice za područje grada Makarske je dao v.d. pročelnika Upravnog odjela za društvene djelatnosti Grada Makarske **Dražen Kuzmanić.**

S obzirom na to da nije bilo prijavljenih za raspravu predsjednik Gradskog vijeća Grada Makarske je Prijedlog zaključka o Prijedlogu rješenja o razrješenju mrtvozornice za područje grada Makarske davanju stavio na glasovanje.

*Zaključak o Prijedlogu rješenja o razrješenju mrtvozornice za područje grada Makarske je usvojena jednoglasno s 13 (trinaest) glasova ZA.*

1. **Prijedlog rješenja o imenovanju ravnateljice Dječjeg vrtića 'Biokovsko zvonce Makarska'**

Uvodno obrazloženje Prijedloga rješenja o imenovanju ravnateljice Dječjeg vrtića 'Biokovsko zvonce' Makarska je dao v.d. pročelnika Upravnog odjela za društvene djelatnosti Grada Makarske **Dražen Kuzmanić.**

U ime Kluba vijećnika SDP-HNS-HSU u raspravi je sudjelovala vijećnica **Gordana Muhtić** koja je kazala kako neće podržati Prijedlog rješenja.

U raspravi su još sudjelovali i **predsjednik Gradskog vijeća Grada Makarske Marko Ožić-Bebek i gradonačelnik Grada Makarske Jure Brkan.**

S obzirom na to da više nije bilo prijavljenih za raspravu predsjednik Gradskog vijeća Grada Makarske je Prijedlog rješenja o imenovanju ravnateljice Dječjeg vrtića 'Biokovsko zvonce' Makarska stavio na glasovanje.

Rješenje o imenovanju ravnateljice dječjeg vrtića 'Biokovsko zvonce' Makarska *je usvojeno s 9 (devet) glasova ZA i 4 (četiri) glasa PROTIV.*

Sjednica je završila u 17.30 sati. 

Zapisnik vodio:

Tonći Batinić, dipl. iur.

**Tajnica**              **Predsjednik**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.